**A Tan Kapuja Buddhista Egyház erkölcstan oktatásának**

**alapelvei és gyakorlata**



A Tan Kapuja Buddhista Egyház 1991-ben jött létre, jelenleg tíz közösségből áll. Az egyház megalapítása óta felsőfokon (A Tan Kapuja Buddhista Főiskola), 2004-től középfokon (gimnázium), és végül alapfokon is képviseli a Buddha tanításait a 2013 óta zajló iskolai buddhista hittanoktatás keretein belül. A Tejút Buddhista Pedagógiai Központban 2002 óta folynak kutatások a buddhista pedagógia magyarországi alkalmazhatóságáról.

**Célok:**

A buddhizmus szellemében fontosnak tartjuk, hogy a nyitottság, a **megismerésvágy**, az eredeti látásmód, a játékosság és a közvetlenség értékeit meg tudjuk erősíteni a gyerekekben. Emellett fontosnak és fejlesztésre szorulónak tartjuk a **felelősségtudat**, az önuralom, az **összpontosító képesség**, az együttérzés tevékenységformáit.

Célunk, hogy olyan emberek képződjenek, akik tájékozottságuk révén, többletképességgel s az összefüggésekbe mélyebben hatoló látásmóddal felvértezve képesek helytállni környezetükben, kitartóan és hatékonyan munkálkodva önmaguk s a világ jobbításán.

A buddhizmus nem térítő vallás, nem erőltet rá a gyermekre világnézetet, legfeljebb hitelesen igyekszik azt megjeleníteni, mint hatékony lehetőséget az emberben rejlő képességek kibontakoztatására. Az oktatók tehát mindenekelőtt az állandó **önmeghaladás** igényével közvetítik a tőlük telhető legmagasabb szinten mindazt, amit sikerült megvalósítaniuk a Buddha útmutatásaiból.

**A kitűzött nevelési célok:**

* eredeti látásmód, megismerésvágy, játékosság és közvetlenség megőrzése
* az összpontosított figyelem, a fokozódó éber jelenlét és testtudatosság elérése
* az önuralom, az önfegyelem megtámogatása, az önnevelés igényének kialakítása
* az élet mindenekfeletti tisztelete kapcsán annak tudatosítása, hogy életünk elválaszthatatlanul kapcsolódik más lények életéhez, ami felelősségvállalásra sarkall
* a kreativitás fejlesztése
* önálló vélemény formálása és megfelelő módon történő kifejezése, mások véleményének tiszteletben tartása.

**Elsajátítandó alapismeretek (korosztályokhoz igazítva):**

* a Buddha élete, kulturális és történelmi háttere, ünnepek, stb.
* a Buddha alapvető tanításai, ú.m. a középút fogalma, az erkölcsi szabályok, a Négy Nemes Igazságban tömören megfogalmazott világnézet és a Nemes Nyolcas Ösvényben összefoglalt buddhista életvitel vezérfonala
* alap meditációs gyakorlatok, ülésmódok a különböző irányzatok szerint

**Erkölcsi alapok:**

A buddhista értékszemlélet kapcsán kibontakozó **erkölcsi** hozzáállás nem dogmatikusan értelmezett életszabályok, hanem **belátás** nyomán születik meg bennük, ez vezet az erkölcsi szabályok megéléséhez.

A káros hajlamokat megfékező önkorlátozás elsajátítása, az erkölcsi **fegyelem** benső támasszá válása érdekében a gyakorlatok mellett a fiatalok alkalmat kapnak arra, hogy a mindennapi életükkel kapcsolatos kérdéseiket, kihívásaikat is felvethessék és a válaszok megtalálásához **útmutatás**t kapjanak.

**Az alkalmazott főbb oktatási eszközök és módszerek:**

* csoportépítő, csapaterősítő **játékok**
* **beszélgetések** az általános és konkrét tanulság megfogalmazásának igényével
* megfigyelések végeztetése
* értékelések és ítéletalkotások ütköztetése, rendszerfelismerés
* mesemondás, **történetmesélés**, példázatok bemutatása, olykor ezek dramatizálása
* kreatív, **kézműves** tevékenységek (az évkör ünnepeihez kapcsolódva is), ennek során a kooperatív projektmunka tervezéssel, együttműködéssel
* mozgásra, **testtudatosság**ra épülő feladatok
* éber **jelenlét**et, összeszedettséget fejlesztő gyakorlatok, az **elmélyedés** elsajátítása

**Tejút gyerekfoglalkozások és gyerektáborok**

Az iskolai erkölcstan órákhoz tematikájában és célkitűzéseiben hasonló gyerekfoglalkozásokat havi rendszerességgel tartunk Budapesten A Tan Kapuja Buddhista Egyház épületében, gyerekek és szüleik számára, ingyenesen.

Az egyház által szervezett tavaszi, nyári és őszi buddhista gyerektáborok keretében a gyermekek megismerkedhetnek a buddhista szemlélettel és az értékőrző hagyománnyal.

Érdeklődés:

|  |  |
| --- | --- |
| Csörgő Zoltánoktatásszervező, országos koordinátorTel: 30/99-127-66 csorgo.zoltan@tkbf.hu | Zseni liviabuddhista tanító, erkölcstan oktatóTel: 20/382-71-43livia\_lindeman@yahoo.com |
| A Tan Kapuja Buddhista Egyház, Tejút Buddhista Pedagógiai Központ |